**Dnevnikova nagrada Jani Zupančič, igralki v izjemni ustvarjalni formi**

Po premieri predstave Leonce in Lena

15. september 2016 ob 21:00
LjubljanaMMC RTV SLO/STA

**V Mestnem gledališču ljubljanskem (MGL) so sezono tradicionalno odprli s podelitvijo Dnevnikove nagrade za najboljšo igralsko interpretacijo pretekle sezone. Po premieri Büchnerjeve predstave *Leonce in Lena* so jo podelili Jani Zupančič, ki je priznanje prejela že leta 2010.**

Jana Zupančič je nagrajena za vlogo Gruach v uprizoritvi *Dunsinane*, vlogo Maše Kos *v 3 zimah* in vlogo Ane v *Pogovorih na štiri oči*. Leta 1979 rojena igralka je v izvrstni ustvarjalni formi, je o lavreatki zapisala komisija, ki so jo sestavljali **Ingrid Mager**, **Blaž Peršin** in **Rajko Bizjak**.

**Za tri psihološko izjemno zagonetne vloge**
*"Igralka je kot Gruach v uprizoritvi Dunsinane izrisala karakter zagonetne in neuklonljive dame Lady Macbeth, ki posega v moški svet moči tako, da ga obrača v svoj prid. Kot mama in žena Maša Kos v drami 3 zime bolj kot z besedami minimalistično gradi svoj tragični lik skozi mimiko in gestikulacijo, v čemer je pretresljivo prepričljiva. Kot Ana v Pogovorih na štiri oči pa nas popelje v boj z identitetami, ki sicer neizogibno pelje v katastrofo,"* še piše v obrazložitvi. Nagrajenka je po mnenju komisije tri psihološko izjemno zagonetne vloge "*oblikovala z globoko senzibilnostjo, ki je mogoča le s profesionalno in siceršnjo osebnostno zrelostjo*".

Jana Zupančič se je v MGL-ju zaposlila leta 2003, leta 2009 je prejela nagrado sklada Staneta Severja.

Dnevnikovo nagrado, ki so jo podelili 29. po vrsti, so nagrajenki izročili po premieri predstave **Georga Büchnerja** *Leonce in* Lena v režiji **Mateje Koležnik**.



Jani Zupančič se je v Mestnem gledališču ljubljanskem zaposlila leta 2003. Leta 2009 je prejela nagrado sklada Staneta Severja, leto pozneje pa Dnevnikovo nagrado. Foto: Mimi Antolovič



Kot mama in žena Maša Kos v drami 3 zime nagrajenka bolj kot z besedami minimalistično gradi svoj tragični lik skozi mimiko in gestikulacijo, piše v obrazložitvi. Foto: Damjan Švarc